**Rosemarie Köhn** (født 20. oktober 1939, død 30. oktober 2022) var en tyskfødt norsk teolog som var biskop av Hamar bispedømme fra 1993 til 2006. Köhn var Den norske kirkes første kvinnelige biskop, og de lutherske kirkers tredje på verdensbasis etter tyske Maria Jepsen og amerikanske April Ulring Larson.

Bakgrunn og utdannelse
----------------------

Köhns far var en tysk optiker og moren en norsk sykepleierassistent: Hun ble født i 1939 i Rathenow i Havelland vest for Berlin. Som barn opplevde hun bombingen av Berlin under andre verdenskrig. Hun kom til Norge med sin mor i 1946 og vokste opp i Gjerdrum på Romerike. Etter artium studerte hun teologi og ble cand.theol. i 1966. I 1969 ble hun ordinert til prest av biskop Per Lønning.

Tidlig karriere
---------------

Hun arbeidet som hjelpelærer i hebraisk ved Universitetet i Oslo fra 1967–1977 og var vitenskapelig assistent i gammeltestamentlig teologi fra 1968 til 1970. Deretter var hun stipendiat i gammeltestamentlig teologi frem til 1975. Hun ble ansatt som universitetslektor i bibelfag ved Institutt for religionshistorie og kristendomskunnskap i 1976 og underviste også ved det integrerte praktikum innen sjelesorg, homiletikk og pastorallære, og ved Institutt for sykepleievitenskap i prinsipiell etikk. Hun var avdelingsbestyrer ved Institutt for religionshistorie og kristendomskunnskap i åtte år og leder av forskningsprosjektet «Presterollen» 1986–1989. I 1989 ble hun rektor ved Det praktisk-teologiske seminar ved Universitetet i Oslo.

Norges første kvinnelige biskop
-------------------------------

Hamar domkirke
Da Hamar bispedømmeråd i november 1992 nominerte to kvinner til Hamar bispestol, var det første gang kvinner var blitt nominert til et bispeembete i Den norske kirke. Köhn og stiftskapellan Irene Wenaas Holte ble de to første kvinnene på en slik liste. Bispedømmerådet nominerte også de daværende generalsekretærene Ole Christian Kvarme og Aage Müller-Nilssen og domprost Nils Kristian Lie. Lie vant den rådgivende avstemningen, med Kvarme og Köhn på de neste plassene. Kirkerådet satte Kvarme på førsteplass, med Lie og Köhn på andre- og tredjeplass. 

Den norske kirke var den gang fortsatt statskirke, og høyere kirkelige embeter ble avgjort og utnevnt av regjeringen. Da Kongen i statsråd utnevnte Köhn til Norges (og Nordens) første kvinnelige biskop i 1993, var dette en historisk hendelse. Hun ble vigslet av daværende preses for Den norske kirke Andreas Aarflot i Hamar domkirke 20. mai 1993 med kongeparet til stede.

Som biskop ble hun regnet til den liberale fløyen innen kirken. Hennes innsettelse og hennes vigsling av praktiserende homofile prester var kontroversiell og førte til en del splittelse i Den Norske Kirke. I april 1995 åpnet hun sammen med sine kollegaer Sigurd Osberg og Ola Steinholt for at homofilt samboende kunne ansettes i vigslede stillinger, og for at homofile som hadde inngått partnerskap kunne få en forbønnshandling i kirken.

Kritikken mot henne dreidde seg hovedsakelig om hennes liberale syn på homofili og særlig at hun lot den lesbiske presten Siri Sunde fortsette som kapellan i Nordre Land etter at Sunde hadde inngått partnerskap selv om det var flertall på Kirkemøtet i 1997 for at personer som levde i homofilt samliv, ikke kunne inneha kirkelig tjeneste som vigslet prest, diakon eller kateket. Köhn sa i denne sammenheng: «Kirken har mye å be de homofile om unnskyldning for. Jeg håper ettertiden vil vise at dette var en god dag for Den norske kirke. Homofile har langt inn i dette århundre vært en utstøtt og trakassert gruppe mennesker som kirken ikke har forsvart og vist omsorg for - slik en skulle forvente ut fra evangeliet og kristen etikk. Selv opplever jeg at denne saken i siste instans handler om 'å være tro mot sannheten i kjærlighet'. Med samme rett som kirken har endret standpunkt i andre saker, bør kirken nå endre sitt syn på homofili».

Fratreden og senere leveår
--------------------------

Köhn opplyste i januar 2006 at hun ville gå av som biskop ved oppnådd pensjonsalder. I oktober 2006 ble Solveig Fiske utnevnt til hennes etterfølger.

Hun ble i 2006 samboer og senere ektefelle med Susanne Sønderbo, en dansk prest og psykolog. Sammen skrev de bøkene *Mellom en prest og en klovn: gode ord til livet* og *Drømmer: gode ord til livet*.

En statue av Rosemarie Köhn foran Hamar domkirke skal avdukes 20. mai 2023, 30 år etter at hun ble ordinert til biskop. 

Rosemarie Köhn ble begravet på statens bekostning fra Hamar domkirke 3. november 2022. Dronning Sonja, statsforvalter Knut Storberget og statsrådene Kjersti Toppe, Annette Trettebergstuen og Trygve Slagsvold Vedum var til stede.

Rosemarie Köhn var kommandør av St. Olavs Orden (2004)

Bibliografi (utvalg)
--------------------

* *Hebraisk grammatikk.* Universitetsforlaget, Oslo 1971 (med senere utgaver).
* *Håpstreet – Roses bok.* Pax, Oslo 2002.
* *Gode Gud? Gudsforgiftning og gudsbilder.* Pax, Oslo 2003.
* *Mellom en prest og en klovn. Gode ord til livet.* Juritzen, Oslo 2008.

Utmerkelser
-----------

* Pillarguriprisen i 1996
* HR Norge Lederpris i 1998
* I 2004 utnevnt til kommandør av Den Kgl. Norske St. Olavs Orden
* I 2004 tildelt Olav Selvaags minnepris
* 2005 Stjerneskuddprisen av Skeiv Ungdom Innlandet
* Trollkjerringprisen i 2006
* Homofrydprisen 2006

Referanser
----------

1. ↑   Gemeinsame Normdatei, besøkt 29. april 2014[Hentet fra Wikidata]
2. ↑   Gemeinsame Normdatei, besøkt 15. desember 2014[Hentet fra Wikidata]
3. ↑   NRK Nyheter, «Rosemarie Köhn (83) er død», utgitt 30. oktober 2022[Hentet fra Wikidata]
4. ↑   Hallgeir Elstad, «Rosemarie Köhn», Store norske leksikon-ID Rosemarie\_Köhn, verkets språk bokmål, utgitt 30. oktober 2022, besøkt 30. oktober 2022[Hentet fra Wikidata]
5. ↑   Vårt Land, Marit Mjølsneset, «Kona til Rosemarie Köhn under gravferda: – Ikkje ein dans på roser», verkets språk nynorsk, utgitt 3. november 2022, besøkt 3. november 2022[Hentet fra Wikidata]
6. ↑   Deichman bibliotek, «Susanne Sønderbo», besøkt 30. oktober 2022[Hentet fra Wikidata]
7. ↑   Våre Minnesider, «Rosemarie Köhn», besøkt 5. november 2022[Hentet fra Wikidata]
8. ↑   NRK, Mette Finborud Børresen, Kjell Åge Kampestuen, Lars Erik Skrefsrud, Aleksandr Nedbaev, «Rosemarie Köhn begravet i dag: – En fighter for rettferdighet», verkets språk bokmål, utgitt 3. november 2022, besøkt 3. november 2022[Hentet fra Wikidata]
9. ↑   NRK Nyheter, «Kommandør Rosemarie», utgitt 3. september 2004[Hentet fra Wikidata]
10. ↑   kirken.no, besøkt 5. februar 2019[Hentet fra Wikidata]
11. ↑   NRK Nyheter, «Rosemarie Köhn fikk pris», utgitt 17. desember 2004[Hentet fra Wikidata]
12. ↑   NRK Nyheter, «Køhn fikk likestillingspris», utgitt 7. mai 2005[Hentet fra Wikidata]
13. ↑   www.regjeringen.no[Hentet fra Wikidata]
14. ↑  Waaler, Ingrid Emilie (30. oktober 2022). «Rosemarie Köhn er død». *NRK*. Besøkt 30. oktober 2022.
15. ↑  Olav Fykse Tveit og Solveig Fiske *Biskop Rosemarie Köhn bidro til større takhøyde i kirken* - Minneord i Aftenposten 9. november 2022
16. ↑  Vogt, Line Fosser (30. oktober 2022). «Rosemarie Köhn er død». *NRK*. Besøkt 30. oktober 2022.
17. ↑  Kirken.no - Det hendte i 1992
18. ↑  Kirken.no - Det hendte i 1993
19. ↑  Kirken.no - Det hendte i 1995
20. ↑  «Siri Sunde fortsetter som prest». *www.vg.no*. 25. februar 2003.
21. ↑  Sæther, Eivind (27. november 2009). «Drømmedamer». *Dagbladet.no* **(norsk)**.
22. ↑  «Statue av Norges første kvinnelige biskop». *Den norske kirke*. Besøkt 31. oktober 2022.
23. ↑  kontor, Statsministerens (30. oktober 2022). «Rosemarie Köhn hedres med begravelse på statens bekostning». *Regjeringen.no* **(norsk)**. Besøkt 3. november 2022.
24. ↑  NTB, Av. «Biskop Rosemarie Köhn ble gravlagt i Hamar domkirke». *Dagsavisen* **(norsk)**. Besøkt 3. november 2022.
25. ↑  Børresen, Mette Finborud (3. november 2022). «I dag begraves Rosemarie Köhn». *NRK*. Besøkt 3. november 2022.
26. ↑  Mjølsneset, Av Marit; journalist. «Kona til Rosemarie Köhn under gravferda: – Ikkje ein dans på roser». *Vårt Land* **(norsk)**. Besøkt 3. november 2022.
27. ↑  Tildelinger - Rosemarie Köhn - kongehuset.no
28. ↑  HR Norge Lederpris

Litteratur
----------

* *Noen må gå foran-. Festskrift til Rosemarie Köhn.* Pax, Oslo 2006.
* Gry Espedal: *Rose. En biografi om Rosemarie Köhn*. Gyldendal 2007. ISBN 978-82-05-37326-6


|  |  |  |
| --- | --- | --- |
| Forgjenger:**Georg Hille** | **Luthersk biskop av Hamar**(1993–2006) | Etterfølger:**Solveig Fiske** |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** BIBSYS **·** VIAF **·** GND **·** LCCN **·** ISNI
 |